Diari Oficial de la Generalitat Valenciana


Sumari del DOGV 2739, del 02-05-1996 (1996/838083)

ORDRE de 18 d'abril de 1996, de la Conselleria d'Agricultura i Medi Ambient, per a l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.
---------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/04/18/(2)/dof/vci/html**

### Dades del document

Número de DOGV
:   2739

Data del DOGV
:   02-05-1996

Secció del DOGV
:   DISPOSICIONS GENERALS

Número del document
:   1996/838083


Data del document
:   18-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 18 d'abril de 1996, de la Conselleria d'Agricultura i Medi Ambient, per a l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.   
Possibilitar per a la seua aplicació a la Comunitat Valenciana la normativa que, sobre les millores estructurals i modernització de les explotacions agràries, estableix en tot moment la reglamentació comunitària i disposicions nacionals, és condició necessària perquè el sector agrari valencià puga satisfer la forta demanda d'incentius econòmics que en aquesta matèria presenta.  
L'ordre de la Conselleria d'Agricultura, Pesca i Alimentació, de 26 de juliol de 1994, per la qual s'estableixen determinats aspectes sobre ajudes per a la millora de l'eficàcia de les estructures agràries, ha desenvolupat per a la seua aplicació a la Comunitat Valenciana el Reial Decret 1887/1991, de 30 de desembre, que va establir i regular un règim d'ajudes d'acord amb l'acció comuna prevista en el Reglament (CEE) 2328/91, del Consell, de 15 de juliol, relatiu a la millora de l'eficàcia de les estructures agràries.  
La recent Llei 19/1995, de 4 de juliol, de Modernització de les Explotacions Agràries, introdueix elements a considerar en la política d'estructures agràries, com ara la definició d'explotació prioritària, criteris d'orientació de les ajudes públiques cap a aquestes explotacions de manera preferent, i també la instrumentalització de mitjans que els possibiliten: beneficis fiscals, ajudes als agricultors joves per a l'accés a l'agricultura i incentius als arrendaments rústics de major duració.  
El desenvolupament de la Llei 19/1995, en diferents dels seus preceptes, es produeix amb l'entrada en vigor del Reial Decret 204/1996, de 9 de febrer, que deroga el Reial Decret 1887/91 i regula conjuntament les actuacions acollides al Reglament (CEE) 2328/91 i altres específicament nacionals derivats de l'esmentada llei.  
Aquesta disposició estableix, per a la seua aplicació a la Comunitat Valenciana, els aspectes que el Reial Decret 204/1996 deixa a determinació de les comunitats autònomes, les normes de tramitació de les ajudes i en concreta certs condicionants en l'atorgament. Tot això, sense perjudici de completar posteriorment la regulació d'aquelles línies d'actuació que per la seua imbricació en els programes operatius necessiten, per a la més eficient aplicació, ser incloses entre els seus objectius i pressupostades en el pla de desenvolupament regional corresponent.  
Per això, en ús de les atribucions que m'han estat conferides  
ORDENE  
CAPíTOL I  
àmbit, objecte i definicions  
Article 1. Objecte i àmbit d'aplicació  
1. En l'àmbit de la Comunitat Valenciana i amb l'objectiu de contribuir a la millora de les estructures i a la modernització de les explotacions agràries, serà d'aplicació el règim d'ajudes que s'estableixen en el Reial Decret 204/1996, de 9 de febrer, sobre millores estructurals i modernització de les explotacions agràries.  
2. A aquest efecte seran igualment d'aplicació les definicions i criteris que s'estableixen en els annexos de l'esmentat reial decret, en l'acció comuna prevista en el Reglamento (CEE) 2328/91, de 15 de juliol, del Consell, en les mesures sobre estructures agràries contingudes en el Reglament (CEE) 4256/88, de 14 de desembre, del Consell, com també en la Llei 19/1995, de 4 de juliol, de modernització de les explotacions agràries. Tot això d'acord amb les determinacions d'aquesta disposició.  
CAPíTOL II  
Ajudes  
Article 2. Línies d'ajudes  
Amb aquesta ordre es regulen les següents línies d'ajudes especificades en l'article 3 del Reial Decret 204/1996:  
a) Les inversions en les explotacions agràries mitjançant plans de millora.  
b) La primera instal·lació d'agricultors joves.  
c) La introducció de la comptabilitat.  
d) Les agrupacions de serveis.  
e) Les inversions col·lectives.  
f) La qualificació professional.  
g) L'adquisició de terres.  
Article 3. Limitacions  
1. La concessió d'ajudes quedarà condicionada a les limitacions sectorials que s'estableixen en l'annex 3 de l'esmentat reial decret, a allò que s'estipula en l'Ordre de 27 de gener de 1995, de la Conselleria d'Agricultura, Pesca i Alimentació, per la qual s'estableixen criteris d'ordenació de produccions, i també a qualsevol disposició de rang comunitari, nacional o autonòmic que en el futur s'establisca.  
2. Les inversions proposades pel beneficiari no podran superar els volums d'inversió màxims auxiliables establerts per a cada línia.  
Article 4. Acreditacions i documentació  
1. L'acreditació i documentació del compliment, per part dels beneficiaris, dels requisits i compromisos que per a cada línia d'ajudes estableix el Reial Decret 204/1996, es farà, amb caràcter general, per mitjà de la presentació del que s'estableix en l'annex A d'aquesta ordre, i amb qualsevol altra que específicament establisca la normativa aplicable.  
2. Els serveis competents de la Conselleria d'Agricultura i Medi Ambient podran requerir a l'interessat qualsevol documentació complementària per garantir el compliment dels requisits exigits, tant en la tramitació de la seua sol·licitud com en la certificació de les ajudes.  
Article 5. Renda unitària de treball  
A l'efecte del càlcul de la renda unitària de treball, s'estableixen els següents criteris:  
1. En relació a les unitats de treball agrari:  
a) Es fixa en mil nou-cents vint el nombre d'hores corresponent a la unitat de treball agrari.  
b) La quantificació de la mà d'obra es realitzarà d'acord amb el que es disposa en l'article 4, punt 1 de l'Ordre de 13 de desembre de 1995, del Ministeri d'Agricultura, Pesca i Alimentació, per la qual es desenvolupen alguns preceptes de la Llei 19/1995. Els mòduls d'aplicació a la Comunitat Valenciana són els que s'indiquen com a unitat de treball agrari (UTA) en l'annex B d'aquesta ordre.  
c) Els mateixos criteris adoptats en els anteriors apartats a) i b) seran d'aplicació per al càlcul de les inversions màximes permeses les quanties de les quals estiguen depenent de les unitats de treball agrari.  
2. En relació al marge net de l'explotació:  
a) Seran d'aplicació a la Comunitat Valenciana els expressats en l'annex B d'aquesta ordre.  
b) El rendiment econòmic de l'explotació atribuïble al treball es calcularà dividint la suma del marge net i el valor de la mà d'obra assalariada entre les unitats de treball agrari totals (modulats).  
La mà d'obra assalariada s'obtindrà per mitjà de la diferència de les unitats de treball agrari totals i la familiar, que es valorarà segons el que s'especifica en l'article setè, punt 4, d'aquesta disposició.  
Tot això, sense perjudici del que s'estableix en l'article quart, punt 3, de l'Ordre ministerial de 13 de desembre de 1995.  
En absència d'una actualització expressa del Ministeri d'Agricultura, Pesca i Alimentació o de la Conselleria d'Agricultura i Medi Ambient, el rendiment econòmic de l'explotació atribuïble al treball variarà anualment de forma proporcional i en el mateix sentit que varie la renda de referència, la quantia de la qual per a l'any 1996 es fixa en 2.648.938 pessetes.  
Article 6. Reconeixement d'explotacions prioritàries  
1. Per a la certificació de la condició d'explotació prioritària, s'atendrà el que es disposa en el capítol I de la Llei 19/1995 i en l'articulat de l'Ordre de 13 de desembre de 1995, del Ministeri d'Agricultura, Pesca i Alimentació, que la desenvolupe.  
2. Per a aquells joves que realitzen una primera instal·lació simultània a la declaració d'explotació prioritària, serà vàlid el nivell de capacitació i de rendes exigible en la primera instal·lació.  
3. Les agrupacions de persones físiques que desitgen el reconeixement de la seua explotació com a prioritària d'acord amb l'article 4 de la Llei 19/1995, hauran de subscriure un pacte d'indivisió per un període de sis anys, i de constituir-se sota la figura de comunitat de béns. Les comunitats hereditàries reflectides en l'article 4.3 de la Llei 19/1995 podran, a més, revestir forma jurídica d'herència jaient o la de comunitat de béns. En qualsevol dels tres casos disposaran d'alta fiscal.  
4. Els titulars d'explotacions prioritàries es comprometran a conservar íntegres i afectes a l'explotació tots els béns i drets que la qualifiquen com a prioritària, com també comunicar els canvis que puguen produir-s'hi.  
Article 7. Plans de millora  
1. Per a la concessió d'ajudes a les inversions en les explotacions agràries mitjançant plans de millora, s'atendrà el que es disposa en la secció primera del capítol II del Reial Decret 204/1996 i els seus annexos 2, 3, 4, 5, 6 i 7.  
2. A la Comunitat Valenciana, queden incloses entre les inversions objecte d'ajuda que estableix l'article 5 del Reial Decret 204/1996 les que contempla el punt 6 del seu annex 3. En aquest cas, per a la determinació del cost de la inversió es deduirà el valor dels béns afectats pel trasllat a preu de mercat.  
3. Quan una explotació tinga base territorial en municipis distints, es considerarà només una explotació si correspon a un mateix titular o titulars. Les ajudes a les inversions que s'han de realitzar en aquest tipus d'explotacions s'assignaran territorialment al municipi de la fracció majoritària dels béns, drets i mitjans de producció.  
4. A l'efecte dels càlculs previstos en el punt 2 de l'annex 4 del Reial Decret 204/1996, s'estableix per a l'any 1996 el cost del jornal agrari en 4.574 pessetes, amb un màxim de salari anual d'1.097.760 de pessetes. En absència d'una actualització expressa de la Conselleria d'Agricultura i Medi Ambient o d'un altre organisme competent, els valors establerts es modificaran a partir de l'índex de preus al consum (IPC) anual de l'Estat espanyol.  
5. Per al càlcul esmentat en el punt anterior, i en aplicació del que es disposa en l'últim paràgraf del punt 2 de l'annex 4 del Reial Decret 204/1996, en l'àmbit de la Comunitat Valenciana es podran computar en explotacions amb orientacions productives intensives, forçades o sota plàstic, fins tres UTA de treballadors assalariats com a màxim, amb independència de la mà d'obra familiar.  
Article 8. Agricultors joves  
1. Per a la concessió d'ajudes als agricultors joves que realitzen la primera instal·lació, s'atendrà el que es disposa en la secció segona del capítol II del Reial Decret 204/1996 i en el seu annex 8.  
2. A l'efecte del que es preveu en l'article 14, apartat b, del Reial Decret 204/1996, es considera que un jove ja ostenta la condició de cotitular d'una explotació agrària i, en conseqüència, no pot ser peticionari d'una ajuda a la primera instal·lació quan és membre d'una societat matrimonial el règim econòmic de la qual és d'associació de guanys i ha estat o és titular d'una explotació agrària.  
3. D'acord amb el que s'estableix en el punt 3 de l'annex 8 del Reial Decret 204/1996, en una mateixa explotació no podrà percebre's més d'una prima ni més d'una bonificació d'interessos tot i que l'explotació matriu es dividisca en diferents explotacions perquè s'hi instal·len diferents joves. S'exceptua d'aquesta limitació la instal·lació de diversos joves en una mateixa explotació quan s'adopta la forma d'explotació associativa.  
4. A l'efecte de l'aplicació de les ajudes del Reial Decret 204/1996, es considera com a data d'instal·lació d'un agricultor jove:  
- La del contracte o acte que justifique la primera instal·lació, si aquesta es realitza per accés a la titularitat o cotitularitat d'una explotació.  
- La de certificació expedida per l'òrgan corresponent de l'entitat en la qual s'integre, o la de constitució en el cas que aquesta siga simultània a la primera instal·lació.  
- La del primer document l'obtenció del qual supose l'inici de l'activitat com a agricultor o ramader, o implique la disponibilitat de l'explotació.  
- Si no existira altra data, la de comunicació de l'interessat de la realització de les inversions i compliment dels compromisos, tret dels de la capacitació i de l'ocupació d'una UTA en l'explotació, i en qualsevol cas mai després del termini d'execució de les inversions aprovades.  
5. El peticionari d'una ajuda a la primera instal·lació d'agricultors joves, si no posseeix prou capacitació professional en el moment de la sol·licitud, haurà d'acreditar la condició d'obrer agrícola mitjançant la cartilla de la Seguretat Social del règim especial agrari (REA) com a treballador per compte aliè, o com a beneficiari d'una cartilla de la Seguretat Social per qualsevol activitat agrària. No obstant això, haurà d'estar afiliat al règim de la Seguretat Social que li corresponga quan sol·licite la certificació d'explotació prioritària i, en qualsevol cas, abans de la data de la certificació de la primera instal·lació.  
6. Quan entre les despeses de primera instal·lació s'incloga maquinària agrícola, en aplicació del que es disposa en el punt 5.j de l'annex 8 del Reial Decret 204/1996, caldrà complir els següents requisits:  
- Ser de primera adquisició;  
- El seu valor de compra, no suposarà més del 35 per cent de la despesa total de la primera instal·lació;  
- La necessitat de l'adquisició es justificarà específicament per la dimensió i les orientacions productives de l'explotació;  
- Es matricularà i registrarà a nom del peticionari.  
7. Quan entre les despeses de primera instal·lació s'adduïsca l'adquisició de vehicles de transport, distints de la maquinària agrícola, en aplicació del punt 5.j de l'annex 8 del Reial Decret 204/1996, l'adquisició haurà de complir:  
- Ser de primera adquisició;  
- El valor de compra no superarà el 50 per cent de les despeses d'instal·lació;  
- La compra es justificarà per les activitats agràries de l'explotació i les seues orientacions productives;  
- Serà finançada mitjançant préstec;  
- Serà matriculada i registrada a nom del peticionari.  
8. Quan entre les despeses de primera instal·lació s'incloga la compra o condicionament d'un habitatge, en aplicació del punt 5.i de l'annex 8 del Reial Decret 204/1996, caldrà complir, a més del que s'hi preveu, els següents requisits:  
- En cas de condicionament o nova construcció, el solar serà propietat del peticionari, en règim privatiu o d'associació de guanys;  
- El valor de la inversió no superarà en tres vegades el de la prima de primera instal·lació que estiga vigent en cada moment;  
- Haurà d'estar ubicada en un municipi que permeta complir el requisit de residència, segons s'estableix en l'article 13, punt 1.d, del Reial Decret 204/1996;  
- Les inversions en habitatge hauran d'anar acompanyades d'altres despeses de primera instal·lació, d'un pla de finançament i del preceptiu pla d'explotació.  
Article 9. Introducció a la comptabilitat  
1. Per a la concessió d'ajudes per a estimular la introducció de la comptabilitat de les explotacions agràries, s'atendrà el que es disposa en la secció tercera del capítol II del Reial Decret 204/1996.  
2. Les ajudes esmentades en aquest article es concediran per a un període màxim de quatre anualitats iguals per peticionari i explotació.  
La quantia màxima anual serà la següent:  
a) 61.000 pessetes per a explotacions ramaderes o agrícoles de tipus intensiu, amb dues o més orientacions productives.  
b) 45.000 pessetes per a explotacions intensives de només una orientació productiva, o explotacions que combinen orientacions productives intensives i extensives, o les que acrediten tres o més orientacions extensives.  
c) 28.000 pessetes per a explotacions que no es poden incloure en els casos anteriors.  
3. La presentació en la Conselleria d'Agricultura i Medi Ambient de la documentació detallada en el punt 2 de l'article 16 del Reial Decret 204/1996 s'efectuarà dins del primer trimestre següent a la finalització de cada anualitat per a les que s'aprove l'ajuda, i serà motiu suficient d'anul·lació de la totalitat de l'ajuda l'incompliment d'aquest compromís o l'aparició d'errors greus.  
Article 10. Agrupacions de serveis d'ajuda mútua  
1. Per a la concessió d'ajudes a les agrupacions agràries de serveis d'ajuda mútua, reconegudes per l'òrgan competent de la Generalitat Valenciana o del Ministeri d'Agricultura, Pesca i Alimentació, amb qualsevol de les formes jurídiques reconegudes, s'atendrà el que es disposa en l'article 18 del Reial Decret 204/1996.  
2. A la sol·licitud d'ajuda s'adjuntarà:  
- CIF de l'agrupació;  
- Acreditació del reconeixement de l'agrupació per òrgan competent;  
- Acta o escriptura de constitució de l'agrupació agrària en la qual constarà l'objecte o finalitats de la seua creació i duració prevista, que ho serà com a mínim fins l'últim any per al qual se sol·licita l'ajuda;  
- Llista de components amb el seu DNI, domicili i explotació (dimensió i orientació productiva);  
- Escriptura pública del pacte en la qual figuren les obligacions de l'agrupació i dels titulars de les explotacions afectades pel servei d'ajuda mútua, com també la delimitació de responsabilitats i conseqüències de l'incompliment, entre les dues parts i davant l'administració;  
- Declaracions sobre l'IRPF de l'últim exercici de cadascun dels membres;  
- Memòria descriptiva de les activitats previstes, i pressupost detallat del cost anual, pels anys per als quals se sol·licita l'ajuda, fins un mínim de cinc anualitats.  
- Model de contracte, en cas que es pressupostara com a despesa justificable la utilització de personal assalariat.  
3. El nombre mínim de titulars d'explotació afectats pel servei d'ajuda mútua serà de deu. Es concedirà una ajuda màxima per explotació i any de 40.000 pessetes.  
4. Les agrupacions hauran de justificar les seues despeses i activitats dins del primer trimestre següent a la finalització de cada anualitat per a les que s'aprove l'ajuda; caldrà la certificació i justificació d'una anualitat per al pagament de les posteriors.  
Article 11. Agrupacions de serveis de substitució  
1. Per a la concessió d'ajudes a les associacions agràries l'objecte de les quals siga la creació de serveis de substitució, amb qualsevol de les seues formes jurídiques reconegudes, s'atendrà el que es disposa en l'article 19 del Reial Decret 204/1996.  
2. Els casos de substitució ho seran per causes com ara vacances, malaltia o altres d'absències justificades del titular, dels membres de la unitat familiar ocupats en l'explotació o treballador fix d'aquesta.  
3. A la sol·licitud d'ajuda i de l'autorització del servei de substitució, s'adjuntarà:  
- CIF de l'associació;  
- Acreditació del reconeixement de l'associació per òrgan competent;  
- Acta o escriptura de constitució de l'associació, en la qual constarà l'objecte o les finalitats de la seua creació i duració, que com a mínim serà de deu anys.  
- Llista dels titulars d'explotació afectats pel servei de substitució, amb el DNI, domicili i explotació (dimensió i orientació productiva), en una quantitat no inferior a vint per cada agent de substitució.  
- Escriptura pública del pacte en la qual figuraran les obligacions de l'associació i dels titulars de les explotacions afectades pel servei de substitució, i també la delimitació de responsabilitats i conseqüències de l'incompliment, entre les dues parts i davant l'administració;  
- Declaracions sobre l'IRPF de l'últim exercici de cadascun dels components;  
- Model de contracte per cada agent de substitució i funcions de cadascun d'ells;  
- Memòria descriptiva de les activitats previstes, i pressupost detallat del cost de funcionament, per a cada un dels cinc anys per als quals se sol·licita l'ajuda.  
4. La resolució de concessió durà implícita l'autorització del servei de substitució.  
5. Les associacions beneficiàries justificaran les seues despeses i activitats dins del primer trimestre següent a la finalització de cada anualitat per a les que s'aprove l'ajuda, i caldrà la certificació i la justificació d'una anualitat per al pagament de les posteriors.  
Article 12. Agrupacions de gestió empresarial d'explotacions (AGE)  
1. Per a la concessió d'ajudes a les agrupacions i associacions agràries l'objecte de les quals siga la creació de serveis de gestió empresarial d'explotacions, amb qualsevol de les seues formes jurídiques reconegudes, s'atendrà el que es disposa en l'article 20 del Reial Decret 204/1996.  
2. A la sol·licitud d'ajuda i d'autorització del servei de gestió d'explotacions agràries, s'adjuntarà:  
- CIF de l'agrupació o associació;  
- Acreditació del reconeixement de l'agrupació o associació per òrgan competent;  
- Acta o escriptura de constitució de l'agrupació o associació en la qual constaran els objectius;  
- Llista de titulars d'explotació afectats pel servei de gestió, en una quantitat no inferior a vint per conseller o agent de gestió, amb el seu domicilio i la descripció de la seua explotació;  
- Escriptura pública del pacte en la qual figuraran les obligacions de l'agrupació o associació i dels titulars de les explotacions afectades pel servei de gestió, i també la delimitació de responsabilitats i les conseqüències de l'incompliment, entre les dues parts i davant l'administració;  
- Declaracions sobre l'IRPF de l'últim exercici de cadascun dels components;  
- Model de contracte de l'agent o conseller de gestió;  
- Currículum dels agents de gestió amb especial menció de la seua formació tècnica, acadèmica i agrària;  
- Memòria descriptiva de les activitats previstes;  
- Pressupost detallat del cost de funcionament i pla de finançament per cada un dels cinc anys per als quals se sol·licita l'ajuda.  
3. Les anotacions comptables de les explotacions dels membres de l'AGE permetran realitzar una anàlisi tecnicoeconòmica amb:  
- Conclusions tecnicoeconòmiques de les activitats, mitjançant una fitxa-resum dels resultats de les anàlisis de gestió; a l'efecte, la Conselleria d'Agricultura i Medi Ambient facilitarà un model que caldrà emplenar, o un llistat d'aplicacions informàtiques amb un contingut semblant;  
- Consells de gestió i anàlisi de la seua aplicació;  
- Altres activitats de grup;  
- Informe anual de les activitats realitzades, amb els resultats i les conclusions obtinguts;  
4. La resolució de concessió d'ajudes durà implícita l'autorització del servei de gestió.  
5. No podrà concedir-se més d'una ajuda per grup de gestió de vint membres i conseller de gestió.  
6. Un agricultor només podrà formar part d'un grup de gestió per una mateixa situació productiva, i en dos com a màxim.  
7. Les agrupacions o associacions beneficiàries hauran de justificar les seues despeses i activitats dins del primer trimestre següent a la finalització de cada anualitat per a les que s'aprove l'ajuda, i caldrà la certificació i la justificació d'una anualitat per al pagament de les posteriors.  
Article 13. Inversions col·lectives  
1. Per a la concessió d'ajudes a les inversions col·lectives s'atendrà el que es disposa en la secció cinquena del capítol II del Reial Decret 204/1996, i els seus annexos 9 i 10, llevat de l'apartat E de l'annex 9, que no és d'aplicació a la Comunitat Valenciana fins que es determine de forma expressa.  
2. Es considera que una inversió és col·lectiva quan hi participen, com a mínim, tres titulars d'explotacions agràries, o una agrupació amb idèntic o major nombre de titulars d'explotació.  
3. Per a sol·licitar aquestes ajudes, els peticionaris hauran de presentar amb la sol·licitud els següents documents:  
a) Si es agrupació o associació, escriptura o acta de constitució, reglaments interns i acta de l'acord de realització de les millores;  
b) Si és per acord o pacte contractual, acta signada per tots els titulars en la qual constarà la inversió, l'objecte i les aportacions de cada participant, com també el nomenament dels representants;  
c) Llista de participants, amb domicili i descripció de la seua explotació;  
d) Acreditació de cada copartícep de la titularitat de l'explotació;  
e) Memòria valorada o projecte tècnic i pla de finançament;  
f) Compromís de conservació i manteniment de la millora durant un termini no inferior a cinc anys comptadors des de la data de la certificació de l'execució;  
g) Acreditació d'estar al corrent de les obligacions fiscals i amb la Seguretat Social.  
4. A l'efecte de l'aplicació de les ajudes recollides en els apartats B i D de l'annex 9 del Reial Decret 204/1996, no es consideren com a zones desfavorides o de muntanya en les quals la ramaderia constitueix una activitat marginal els municipis que es detallen en l'annex C d'aquesta ordre.  
5. Les ajudes destinades al foment de les inversions assenyalades en l'annex 9 del Reial Decret 204/1996 susceptibles de realització en zones de muntanya podran ser sol·licitades en forma individual pels agricultors titulars d'explotacions ubicades als municipis detallats en l'annex D d'aquesta ordre. Per a la resolució d'aquestes ajudes s'atendrà el que es disposa en l'article 22, punt 2, de l'esmentat reial decret.  
6. El tipus i la quantia de les ajudes seran els especificats en l'article 23 del Reial Decret 204/1996.  
Article 14. Qualificació professional  
1. Per a la concessió d'ajudes per a millorar la qualificació professional agrària s'atendrà el que es disposa en la secció sisena del capítol II del Reial Decret 204/1996.  
2. Per a accedir a les beques de cursos reglats de capacitació professional agrària que puguen tenir un altre finançament, a través del Ministeri d'Educació i Ciència o altres òrgans competents en matèria educativa de la Generalitat Valenciana, caldrà presentar fotocòpia de la sol·licitud de la beca corresponent degudament registrada, i de la resolució denegatòria o certificat de denegació d'aquesta sol·licitud.  
3. A la sol·licitud d'ajuda s'adjuntaran els següents documents:  
- DNI i NIF, si escau.  
- última declaració sobre l'IRPF de la unitat familiar del sol·licitant.  
- Convocatòria del curs que s'ha de realitzar o el seu programa.  
- Pressupost del cost del curs, d'acord amb els següents conceptes i quanties:  
\* Matrícula, si no és gratuïta, amb un límit de deu mil pessetes per la totalitat;  
\* Desplaçaments i viatges continus, amb un límit de 23 pessetes per quilòmetre en vehicle propi, o el cost real del transport públic que faça el servei;  
\* Material didàctic, si no el facilita l'organització del curs, fins un màxim de 1.500 pessetes;  
\* Manutenció, fins 1.500 pessetes per àpat, quan l'assistència al curs supose desplaçament fora de la localitat de residència en hores que en coincidisquen amb les habituals.  
4. La quantia mínima de les despeses a les quals donarà dret la percepció de l'ajuda es fixa en deu mil pessetes.  
5. Per poder rebre l'ajuda aprovada caldrà presentar a la unitat tramitadora en el termini d'un any a partir de la comunicació de la resolució aprovatòria la següent documentació:  
- Certificat del responsable o director del curs en el qual conste que el sol·licitant ha assistit amb aprofitament al curs, o el diploma acreditatiu d'assistència amb aprofitament. En els dos casos haurà de quedar especificat el nombre d'hores lectives del curs;  
- Rebut del pagament de la matrícula, si s'haguera inclòs com a despesa.  
6. Les reiterades faltes d'assistència, o la no acreditació de l'aprofitament del curs, serà motiu suficient per a l'anul·lació de l'ajuda.  
7. La publicitat de la convocatòria en la que fa referència el punt 1 del Reial Decret 204/1996, es donarà compliment mitjançant la convocatòria anual de les quanties màximes de subvenció.  
Article 15. Adquisició de terres  
1. Per a la concessió d'ajudes als titulars d'explotacions agràries per a l'adquisició de terres amb l'objectiu que l'explotació puga arribar a la consideració de prioritària, s'atendrà el que disposa l'article 26 del Reial Decret 204/1996.  
2. Per a accedir a les ajudes que es recullen en el punt 3 de l'article 26 del Reial Decret 204/1996, el contracte d'arrendament ha d'estar datat amb anterioritat a l'entrada en vigor del reial decret esmentat, o tenir una vigència mínima d'un any en el moment de la sol·licitud. En els dos casos haurà d'estar degudament liquidat.   
3. Juntament amb la sol·licitud d'ajuda es presentarà un compromís de compravenda i, si escau, el compromís de la cessió de l'ús de la terra comprada a l'explotació de la qual és soci, amb la finalitat que aquesta explotació assolisca els requisits necessaris per a ser considerada prioritària.  
4. La justificació de la despesa es realitzarà per mitjà de l'escriptura pública de compravenda.  
CAPíTOL III  
Tramitació i finançament  
Article 16. Sol·licitud i terminis  
1. Les sol·licituds d'ajudes previstes en aquesta ordre es presentaran a les oficines comarcals i a les direccions territorials de la Conselleria d'Agricultura i Medi Ambient i en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Es presentarà una sol·licitud per cada línia de la qual es pretenga obtenir ajudes, i s'hi adjuntarà la documentació i l'acreditació dels requisits exigits per a cadascuna d'elles quan no haja estat aportada en una altra sol·licitud.  
La Conselleria d'Agricultura i Medi Ambient facilitarà models normalitzats de sol·licitud.  
3. El termini de presentació de sol·licituds queda establert des del dia 1 de gener fins el 30 de setembre de cada any.  
4. A l'efecte d'acomplir la possibilitat de sol·licitar una ajuda dins dels sis primers mesos següents a la primera instal·lació, a la qual fa referència l'article 13, punt 2, del Reial Decret 204/1996, com també per al compliment del límit màxim d'edat que s'estableix en l'annex 1, punt 9, no seran computables els períodes en els quals, per qualsevol motiu, no estiguera obert el termini de sol·licitud de les ajudes per a primera instal·lació de joves, o que tramitant-se l'expedient no s'hagués resolt.  
5. Els expedients de les ajudes previstes en aquesta ordre es tramitaran a través de la Direcció General de Política d'Estructures, Regadius i Desenvolupament Rural de la Conselleria d'Agricultura i Medi Ambient, i serà competent en la instrucció el personal tècnic adscrit a les seues oficines comarcals.  
Les persones interessades podran demanar, mitjançant escrit a la direcció, l'assistència dels tècnics de l'oficina comarcal corresponent per a l'elaboració de l'estudi tecnicoeconòmic preceptiu que ha d'adjuntar-se a la sol·licitud.  
6. Es dictarà resolució sobre els expedients d'ajuda presentats a l'empara d'aquesta ordre en un termini màxim de sis mesos a partir de la data de presentació de la sol·licitud. En cas que no es produïsca resolució en aquest termini, s'entendrà el silenci administratiu com a denegatori.  
7. El termini d'execució de les inversions serà d'un any a partir de l'endemà de la data de comunicació de la resolució aprovatòria.  
No obstant, si per causa justificada el sol·licitant no poguera finalitzar les inversions en aquest termini, podrà sol·licitar amb anterioritat a la conclusió d'aquest una única pròrroga d'execució, no superior a tres mesos, sol·licitud que haurà de ser aprovada per la Conselleria d'Agricultura i Medi Ambient.  
Article 17. Preferència  
A l'efecte de poder aplicar la preferència en la concessió d'ajudes, a la qual es fa referència en l'article 33, punt 2 i 15, punt 2 del Reial Decret 204/1996, podran beneficiar-se d'aquesta preferència les sol·licituds de les ajudes regulades per aquesta ordre que, complits els requisits exigits, hi hagen estat registrades en els primers seixanta dies naturals del termini d'admissió de cada convocatòria.  
D'aquestes sol.licituds, tendran preferència en la seua tramitació les corresponents als municipis compressos en les zones de muntanya aprovades per la Directiva 75/268/CEE.  
Article 18. Inversió auxiliable  
Per a les diferents ajudes regulades per aquesta ordre, la inversió auxiliable haurà de ser aprovada per la Conselleria d'Agricultura i Medi Ambient amb els següents criteris:  
1. Seran d'aplicació els mòduls d'inversió màxima establerts en l'annex E d'aquesta ordre.  
2. La inversió auxiliable s'aprovarà a partir d'un pressupost detallat o factura proforma en els que figure la medició de les unitats d'obra i el seu preu unitari corresponent, especificant la despesa de la ma d'obra utilitzada en la inversió i el temps d'execució material previst.  
3. La inversió en béns mobles no modulats s'aprovarà després de la presentació de factures proforma.  
4. Les inversions en béns immobles de naturalesa rústica s'aprovaran sobre la base de les quantitats estipulades en els corresponents compromisos de compravenda, arrendament o altres.  
5. La Conselleria d'Agricultura i Medi Ambient podrà exigir la presentació de projecte redactat per un tècnic competent en aquells casos que altres instàncies ho requerisquen per a l'execució de les inversions previstes, o quan consideren que comporten especial complexitat o risc, circumstància en la qual caldrà que el Servei de Supervisió de Projectes l'informe.  
6. En qualsevol cas, la inversió auxiliable no superarà la que, en cada cas, s'estableix en el Reial Decret 204/1996.  
Article 19. Iniciació de les inversions  
Seran auxiliables les inversions realitzades amb posterioritat a la resolució aprovatòria de la sol·licitud, o aquelles que es realitzen amb posterioritat a la data de la sol·licitud i sobre las quals existisca certificat de tècnic competent per a la instrucció de les ajudes, en el qual es faça constar la no iniciació de les inversions en aquesta data, sempre i quan es dicte resolució aprovatòria d'ajuda a aquestes inversions. Tot això sense perjudici dels casos previstos en l'article 13, punt 2, del Reial Decret 204/1996, sobre primera instal·lació d'agricultors joves.  
Article 20. Justificació de les inversions  
Per a les diferents ajudes regulades per aquesta ordre, la justificació de les inversions es realitzarà amb els següents criteris:  
1. Amb caràcter general, per mitjà de la presentació de les factures amb el seu justificant de pagament, o document que l'acredite, referent a totes les despeses efectuades d'acord amb el programa subvencionat.  
2. Les despeses la naturalesa de les quals així ho exigisca, compra o arrendament de terres, mitjançant el document públic liquidat i registrat en el cas de compra de terres, on constarà la inversió realitzada.  
3. La despesa de la mà d'obra fixa o assalariada s'acreditarà documentalment per mitjà de fotocòpia de la nòmina o la factura.  
4. La mà d'obra familiar de l'explotació, mitjançant declaració de l'interessat certificada per tècnic competent en la instrucció de l'expedient, quant a la seua utilització en les inversions realitzades, i es podrà justificar com a màxim les unitats de treball agrari corresponents al titular de l'explotació i als familiars fins els de segon grau inclosos, per consanguinitat, afinitat i, si escau, per adopció, que convisquen amb el titular i estiguen al seu càrrec i que, tot i fer el seu treball en l'explotació, no tinguen l'obligació d'afiliar-se al corresponent règim de la Seguretat Social.  
El treball del titular es podrà justificar per l'equivalent a una unitat de treball agrari quan no tinga altra dedicació retribuïda, o una fracció d'aquella, després de l'acreditació de l'ocupació en hores de l'altra dedicació retribuïda si aquesta no arribara a mil nou-centes vint hores anuals. Respecte dels membres de la unitat familiar ocupats en l'explotació podrà estimar-se fins un màxim de 0,5 unitats de treball agrari per al primer treballador, i fins 0,25 unitats de treball agrari por cada un dels restants. De les citades aportacions màximes de ma d'obra familiar, es podrà justificar la part proporcional al temps d'execució material previst.  
5. Per a l'any 1996, el preu unitari màxim justificable de la mà d'obra familiar serà de 4.574 pessetes per jornal i fins un màxim de 240 jornals per unitat de treball agrari.  
La valoració del treball realitzat amb maquinària pròpia serà l'especificada en l'annex E d'aquesta ordre.  
Llevat d'actualització expressa dels preus indicats en l'annex E, aquests podran ser incrementats anualment amb el mateix percentatge i sentit que ho faça l'IPC nacional.  
Article 21. Certificacions  
Per a les distintes ajudes regulades per aquesta ordre, la certificació de les inversions o el dret a la percepció, s'ajustarà a les següents normes:  
1. Conclosa la inversió o acció objecte d'ajuda, tot beneficiari està obligat a comunicar-ho per escrit a l'òrgan instructor de l'expedient, amb anterioritat a la conclusió del termini concedit per a la realització.  
2. Els beneficiaris d'ajudes subjectes a qualsevol tipus d'inversió presentaran la justificació de les inversions d'acord amb el que s'estipula en l'article vint-i-u d'aquesta ordre.  
3. Els beneficiaris d'ajudes subjectes al compliment d'alguna activitat presentaran la documentació acreditativa de la correcta realització.  
4. Els beneficiaris estaran obligats a presentar qualsevol llicència o permís inherent a l'activitat auxiliada.  
5. Els beneficiaris, quan la inversió auxiliable o, en defecte seu, la subvenció, siga superior a tres milions de pessetes, hauran de presentar en el moment de cadascun dels pagaments als quals tinguen dret, sengles certificats d'estar al corrent de les obligacions fiscals i amb la Seguretat Social, sense perjudici del que es disposa en aquesta matèria en l'Ordre de 7 de gener de 1991, de la Conselleria d'Economia i Hisenda.  
6. Per a procedir al pagament de les ajudes, caldrà que un funcionari competent en la instrucció de l'expedient certifique la realització de les inversions per a les quals s'hagués concedit l'ajuda, o del compliment dels compromisos i obligacions adquirits. Aquest certificat expressarà les inversions o accions realitzades i la quantia de l'ajuda que li corresponga, i s'hi deduirà, si s'escau, la part proporcional a la inversió no realitzada, o a la inversió no justificada, sense perjudici que, pel fet de no haver-se complit l'objecte de l'ajuda concedida poguera emetre un informe pertinent per a la proposta d'anul·lació de les ajudes aprovades.  
Article 22. Finançament  
1. Les quanties totals màximes de les ajudes contemplades en aquesta ordre, com també la línia o línies de subvenció que les financen es faran públiques anualment, d'acord amb els pressupostos de la Generalitat Valenciana corresponents a l'exercici, mitjançant ordre de la Conselleria d'Agricultura i Medi Ambient.  
2. La Generalitat Valenciana podrà subscriure un conveni de col·laboració per a la instrumentalització del finançament de les ajudes que es concedisquen, en el qual es recullen els aspectes que contempla l'article 29, punt 2, del Reial Decret 204/1996.  
3. En cas d'inexistència de conveni de col·laboració, i fins que se subscriga, els beneficiaris rebran amb càrrec als pressupostos de la Generalitat Valenciana la part complementària a la del Ministeri d'Agricultura, Pesca i Alimentació que resulte de l'aplicació al seu import els percentatges que s'estableixen en l'article 29, punt 1, del Reial Decret 204/1996, sense perjudici del que s'estableix en l'annex 11, punt 3 d'aquest reial decret.  
Article 23. Règim supletori  
En tot allò que no es regule expressament en aquesta ordre, s'atendrà el que es disposa en el Reial Decret 204/1996, exceptuats l'article 27 i la secció vuitena, que no és d'aplicació a la Comunitat Valenciana fins que de forma expressa es determine.  
DISPOSICIONS ADDICIONALS  
Primera  
Periòdicament, la Conselleria d'Agricultura i Medi Ambient facilitarà informació a les organitzacions professionals agràries, a través de la comissió que es constituisca a l'efecte, sobre l'aplicació i evolució de les ajudes que regulen aquesta ordre.  
Segona  
Es delega en el director general de Política d'Estructures, Regadius i Desenvolupament Rural, l'exercici de la competència per a resoldre les sol·licituds presentades a l'empara d'aquesta ordre, liquidar les obligacions i proposar-ne el pagament.  
DISPOSICIó TRANSITòRIA  
Les sol·licituds d'ajudes acollides al Reial Decret 1.887/1991, sobre les quals no haja recaigut resolució de concessió fins la data d'entrada en vigor del Reial Decret 204/1996, que tinguen els expedients en tramitació i sobre les quals no s'haja demanat certificat de l'acte presumpte, hauran d'optar expressament, en el termini de dos mesos a partir de la data d'entrada en vigor d'aquesta ordre, perquè se'ls aplique el que es regula en el Reial Decret 1.887/1991 o el que s'estableix en el Reial Decret 204/1996, i en ambdós casos, la normativa corresponent que els desplega.  
En el supòsit que el sol·licitant no exercira aquesta opció en el termini establert, s'aplicarà la normativa vigent en el moment de la sol·licitud.  
DISPOSICIó DEROGATòRIA  
Queden derogades totes les disposicions d'igual o inferior rang que s'oposen a aquesta ordre i, en particular, l'Ordre de 26 de juliol de 1994, de la Conselleria d'Agricultura, Pesca i Alimentació, per la qual s'estableixen determinats aspectes sobre ajudes per a la millora de l'eficàcia de les estructures agràries, en aplicació en la Comunitat Valenciana del Reial Decret 1.887/1991 y l'Ordre de 2 d'agost de 1995, de la Conselleria d'Agricultura i Medi Ambient, per la qual es modifiquen determinats articles de l'Ordre de 26 de juliol de 1994.  
DISPOSICIONS FINALS  
Primera  
Es faculta el director general de Política d'Estructures, Regadius i Desenvolupament Rural perquè dicte les disposicions necessàries per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 18 d'abril de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX A  
Acreditació de requisits Reial Decret 204/1996  
1. Beneficiaris  
Qualsevol beneficiari, segons el cas, haurà d'aportar:  
( Persona física  
- Fotocòpia del DNI i NIF del titular, i del cònjuge i cotitulars, en el cas que els hi haja.  
( Agrupació de persones físiques  
- Fotocòpia de la targeta d'identificació fiscal, compromís d'indivisió per un període de sis anys, acta o escriptura de constitució i reglament de funcionament, acord per a sol·licitar les ajudes, nomenament de representant i el DNI i NIF de cada un dels membres.  
( Persona jurídica  
- Fotocòpia de la targeta d'identificació fiscal, escriptura de constitució i còpia d'estatuts, còpia dels poders que acrediten el representant per a firmar la sol·licitud i la resta de documents relacionats amb l'expedient.  
- Certificat de components de la societat, que, amb caràcter general, haurà de contenir la identificació de socis i el seu NIF. Si les societats pretenen accedir a la condició d'explotació prioritària per l'apartat B de l'article cinquè de la Llei 19/1995 i necessiten acreditar el que es disposa en l'últim paràgraf d'aquell, el certificat haurà d'indicar els socis responsables de gestió i administració, i també el volum de treball que cada soci aporta a l'explotació.  
- En el cas de societats anònimes, certificat del fet que les accions són nominatives.  
- En cas de societats agràries de transformació (SAT), certificat del Registre de SAT de la Comunitat Valenciana d'estar al corrent de les seues obligacions respecte a aquest.  
2. Titular d'explotació agrària  
Per acreditar la titularitat de l'explotació, presentarà algun o alguns dels documents relatius als béns de naturalesa rústica a nom del titular o d'algun component de la unitat familiar, si s'escau:  
a) Certificat o nota simple de registre,  
b) Escriptures públiques,  
c) Certificat municipal de cadastre secció rústica,  
d) Contracte d'arrendament,  
e) Rebuts de contribució rústica de l'últim any,  
f) Qualsevol altre document admissible en dret.  
A aquests documents caldrà adjuntar l'alta fiscal del sol·licitant en l'activitat agrària mitjançant la declaració censal.  
S'entendrà com a unitat familiar, a l'efecte d'aquest apartat, el conjunt de persones físiques que consten com a components d'aquella en les declaracions del IRPF o com a beneficiaris d'una mateixa cartilla de la Seguretat Social, o convisquen amb el titular i estiguen a càrrec seu. Aquesta convivència s'acreditarà mitjançant un certificat.  
3. Agricultor professional  
El compliment dels requisits d'agricultor professional (AP) s'acreditarà mitjançant els documents següents:  
a) Amb la cartilla d'afiliació a la Seguretat Social on conste la seua adscripció a algun dels règims següents:  
- Règim especial agrari (REA) per compte propi o per compte d'altri.  
- Règim especial de treballadors per compte propi o autònoms per la seua activitat agrària o alguna altra desenvolupada en la seua explotació.  
- Qualsevol altre règim que corresponga a alguna de les activitats exercides en la seua explotació.  
La cartilla podrà ser substituïda com a document acreditatiu per un certificat de la Tresoreria de la Seguretat Social on consten els punts esmentats.  
b) L'acreditació de les rendes es farà per mitjà de l'última declaració de l'impost sobre la renda de les persones físiques (IRPF). No obstant això, si el peticionari considera que aquesta no reflecteix correctament la seua situació real, podrà adjuntar dos declaracions del IRPF addicionals corresponents a dos dels quatre últims exercicis fiscals, anteriors al referenciat. En aquest cas, es considerarà com a renda del titular la mitjana aritmètica de les declaracions del IRPF presentades.  
4. Agricultor a títol principal  
La condició d'agricultor a títol principal (ATP) s'acreditarà mitjançant els documents següents:  
a) Amb la cartilla d'afiliació a la Seguretat Social on conste la seua adscripció a algun dels règims següents:  
- REA per compte propi.  
- Règim especial de treballadors per compte propi o autònoms per la seua activitat agrària.  
- Qualsevol altre règim per alguna de les activitats agràries desenvolupades en la seua explotació.  
Com en el punt 3.b, la cartilla de la Seguretat Social podrà substituir-se per un certificat de la Tresoreria de la Seguretat Social on consten els mateixos punts.  
b) En l'acreditació de les rendes caldrà atenir-se a allò que s'especifica en el punt 3.b per a l'agricultor professional.  
5. Agricultor professional o ATP amb dedicació agrícola ramadera  
L'acreditació del requisit d'agricultor amb activitat principal agrícola ramadera i dels d'agricultor professional amb dedicació agrícola ramadera es farà amb els mateixos documents del ATP als quals s'adjuntarà una declaració en què consten les rendes i la dedicació, si s'escau, de les activitats forestals.  
6. Capacitació professional suficient  
La capacitació professional suficient s'acreditarà amb:  
a) Títol acadèmic de branca agrària, com a mínim de formació professional de primer grau.  
b) Diploma de Capatàs Agrícola emès pel Ministeri d'Agricultura, Pesca i Alimentació.  
c) Diploma d'Agricultor Qualificat.  
d) Diploma o certificat de curs o cursos de formació professional agrària per un mínim de 150 hores lectives.  
e) Experiència professional en l'activitat agrària per un mínim de cinc anys que, alhora, es demostrarà per mitjà d'algun dels documents següents:  
- Cartilla d'afiliació a la Seguretat Social per la seua activitat agrària, amb més de cinc anys d'antiguitat.  
- Certificat de la Tresoreria de la Seguretat Social d'haver cotitzat almenys durant cinc anys en qualsevol règim per activitats agràries.  
- Declaracions del IRPF de cinc exercicis distints, en les quals el peticionari conste com a declarant de rendes agràries.  
En el cas que no es posseïsquen els cinc anys d'experiència professional, serà vàlida l'acreditació de 30 hores lectives en cursos de formació professional agrària per cada any de mancança.  
f) Per als agricultors joves que pretenguen accedir a les ajudes de primera instal·lació o a les suplementàries de plans de millora, caldrà que posseïsquen la capacitació professional a què fa referència algun dels apartats A, B, C o D anteriors. Quan solament siguen peticionaris d'ajudes a la primera instal·lació, serà suficient el compromís d'obtenir en dos anys, comptadors a partir de la data d'instal·lació, aquesta capacitació professional.  
7. Residència  
El requisit de la residència s'acreditarà amb el document nacional d'identitat (DNI) i, si hi hagués discrepància amb allò que es declara en la sol·licitud, s'aportarà un certificat del padró municipal per acreditar la residència.  
8. Edat  
L'edat s'acreditarà mitjançant el DNI. Quan la data de naixement declarada, o l'edat, no coincidisca amb la del document mencionat, caldrà aportar la partida de naixement o el llibre de família.  
9. Explotació prioritària  
La condició d'explotació prioritària s'acreditarà amb el certificat emès per la Direcció General de Política d'Estructures, Regadius i Desenvolupament Rural.  
Per a la sol·licitud d'ajudes no caldrà acreditar els requisits que expressament estiguen continguts en la resolució d'explotació prioritària o en els annexos que aquesta poguera contenir.  
10. Obligacions fiscals  
El fet de trobar-se al corrent de les obligacions fiscals s'acreditarà presentant un certificat de l'Agència Tributària en el qual conste que es troba al corrent de les seues obligacions fiscals.  
No obstant això, el peticionari ho podrà acreditar segons el que es disposa en l'Ordre de 7 de gener de 1991, de la Conselleria d'Economia i Hisenda.  
11. Obligacions amb la Seguretat Social  
Per a acreditar el fet de trobar-se al corrent de les obligacions amb la Seguretat Social, caldrà aportar:  
- Un certificat de la Tresoreria de la Seguretat Social en el qual conste que el peticionari figura inscrit en el Règim de la Seguretat Social que li corresponga per alguna de les activitats desenvolupades en la seua explotació i que es troba al corrent en el pagament de les seues cotitzacions. Aquest certificat estarà emès, com a màxim, dins dels dos mesos anteriors al registre de la sol·licitud.  
- No obstant això, el peticionari ho podrà acreditar segons el que es disposa en l'Ordre de 7 de gener de 1991, de la Conselleria d'Economia i Hisenda.  
12. Full de dades bancàries i manteniment de tercers  
Full de manteniment de tercers i certificat de dades bancàries per a demostrar que és titular del compte bancari on s'han d'ingressar les ajudes. Quan no hi haja ajudes en forma de subvenció a transferir per part de la Generalitat Valenciana, es pot prescindir del full de manteniment de tercers.  
13. Compromisos adquirits  
A més de la documentació mencionada, el peticionari haurà de presentar una declaració expressa en què es comprometa a:  
a) Si s'escau, adquirir la capacitació professional suficient.  
b) Mantenir l'activitat agrària en l'explotació auxiliada i en les condicions en les quals es va aprovar l'ajuda.  
c) Si s'escau, dur una comptabilitat simplificada de la seua explotació.  
d) Executar les inversions, les despeses i els contractes dins del termini d'un any, comptador a partir de la data de comunicació de la resolució.  
Excepte els documents específicament elaborats per a la sol·licitud de l'ajuda, la resta de documentació es presentarà en original acompanyat de fotocòpia perquè puga ser acarada, que quedarà en l'expedient de sol·licitud. També seran vàlides per a l'expedient les fotocòpies acarades per un funcionari competent.  
14. Documentació que cal aportar en una sol·licitud d'ajuda a una primera instal·lació  
a) Amb caràcter general:  
- DNI i NIF, si s'escau.  
- Declaració del IRPF dels tres últims exercicis, de la unitat familiar del peticionari o de les seues, en el cas de ser fiscalment independent, o certificats de l'Agència Tributària corresponent en els quals conste que no ha presentat les declaracions del IRPF esmentades.  
- Acreditació de la capacitació professional suficient en la forma expressada en aquest annex, punt 6.  
- Cartilla d'afiliació a la Seguretat Social en el REA o per qualsevol activitat agrària, si s'escau.  
- Certificat de la condició de prioritària de l'explotació.  
b) Instal·lacions com a persones físiques (individuals):  
- Model de contracte d'accés a la titularitat o cotitularitat on consten els compromisos, la durada i la data d'inici.  
- Pla d'explotació, si no hi ha pla de millora simultani en el qual conste:  
\* Descripció de l'explotació inicial amb dimensions, orientacions productives i rendiments econòmics.  
\* Inversions i despeses a realitzar, pressupostades d'acord amb els mòduls o pressupostos, si s'escau.  
\* Estudi tecnicoeconòmic que acredite el compliment dels índexs i flux de caixa.  
\* Pla de finançament de les inversions i despeses.  
c) Instal·lacions en entitat associativa:  
- Pla d'explotació, en el cas de ser d'una constitució, o balanç de situació de l'últim exercici.  
- Acta o certificat de l'acta on la junta general aprove l'admissió del jove com a soci i es fixen les condicions d'instal·lació.  
Annex B  
Annex C  
Declaració de municipis de zones desfavorides i de muntanya la ramaderia dels quals no constitueix una activitat marginal  
Ares del Maestre Morella  
Benafigos Olocau del Rey  
Benasal Palanques  
Castellfort Pobla de Benifassà, la  
Castell de Cabres Todolella  
Chodos Torre d'En Besora, la  
Cinctorres Vallibona  
Cirat Vilar de Canes  
Cortes de Arenoso Villafranca del Cid  
Culla Villores  
Forcall Vistabella del Maestrazgo  
Herbés Zucaina  
Mata, la  
Annex D  
Municipis en què són d'aplicació inversions col·lectives assenyalades en zones de muntanya en forma individual  
Prov. d'Alacant Prov. de Castelló Prov. de València  
Alcocer de Planes Aín Casas Altas  
Benifallim AraÑuel Benagéber  
Benimassot Barracas Puebla de San Miguel  
Benillup Castell de Cabres   
Guadalest Castillo de Villamalefa  
Chodos  
Herbés  
Palanques  
Todolella  
Vallat  
Villabona  
Villores  
Zorita del Maestrazgo  
ANNEX E


Còpia Permalink ELI